
Introducció

Comença a Rodalies un matí de primavera d’aquest 2026. La jornada es preveu difícil per a la majoria d’usuaris, però especialment per a la Carme, que viu a Vila-seca, al Tarragonès. És comercial i sol agafar el tren per anar a veure possibles clients o proveïdors quan són a prop de casa. Avui, però, ha d’anar força lluny, fins al Maresme, i ja fa una setmana que té el cotxe al taller. No l’hi tornaran fins a demà passat i no pot endarrerir més la visita a Arenys de Mar: hi ha d’anar peti qui peti. El tren és la seva única opció per recórrer els prop de 150 quilòmetres que separen les dues localitats. Ha de ser a la seva destinació a les dotze del migdia, així que ha calculat que ha de sortir de casa abans de les vuit del matí. El ritme de viatge, doncs, serà de 35 km/h. «Avui cal ser ambiciosa», pensa. Però a la vegada toca de peus a terra i, abans de marxar, deixa el sopar fet.

Es planta a l’estació de Vila-seca a les 7.45, l’hora de pas del tren que la portarà fins a Sant Vicenç de Calders, on haurà de fer transbordament a un autocar per seguir el periple. El sol ja ha sortit i no fa gaire fresca, cosa que alleuja l’espera perquè el comboi, ves per on, no arriba a l’hora prevista. Ve de Móra la Nova, on s’ha reprès el servei de trens després de més de tres mesos, però amb limitacions de velocitat per tot arreu.

El tren apareix a les vuit i cinc. Hi ha molts seients lliures, fins i tot tenint en compte que en un dels cotxes hi ha pujat un grup d’escolars. El trajecte fins a Sant Vicenç el fa tranquil·la, mirant les platges i les pinedes. Arriben a aquesta estació a tres quarts de nou. Toca alçar-se i buscar un dels autocars preparats a Sant Vicenç, que surt puntual a les nou cap al Prat de Llobregat. Ja no és hora punta, però encara es troben algun petit embús a la carretera. Arriben al Prat a les deu i cinc minuts. Aquí toca canviar de nou al tren que la portarà a Barcelona. Per megafonia avisen que, arran d’una incidència a la infraestructura, els combois van fora d’hora. No hauria de ser, però, un gran problema, perquè en passen cada deu minuts.

A les 10.20 n’apareix un que ve de l’aeroport. Maletes per tot arreu i turistes que fan bona cara. «Acaben d’arribar i han començat la Rodalies experience tot just fa cinc minuts», pensa. La incidència anunciada es fa notar perquè el tren va més a poc a poc del normal. En comptes de quinze minuts fins a Sants, en triguen vint-i-cinc. El retard acumulat no arriba ni al quart d’hora. Prou bé i prou temps per fer un altre canvi de tren: ara ja sí, toca agafar el Maçanet que l’ha de dur fins a Arenys. Teòricament passa a les 10.55 per una altra andana. Però no és així. A l’hora prevista n’apareix un que acaba a Mataró. «Amb aquest no hi arribo». Una altra viatgera a l’andana li comenta que «solen passar intercanviats: a l’hora del Mataró, el Maçanet. I a l’hora del Maçanet, el Mataró». La viatgera l’encerta i de quina manera. Quinze minuts després apareix el tren. I tot i ser mig matí, s’omple força. «És que fa quaranta-cinc minuts que no en passava cap; almenys és el temps que fa que m’espero», comenta un home d’edat força avançada.

El tren va a bon ritme, però es queda aturat, de cop i volta, a Mataró. La Carme i els seus companys de viatge veuen que hi ha moviment a la cabina. «Esperem que no hagi passat res amb el maquinista». Veuen que hi pugen i en baixen més d’un i més de dos. Uns cinc minuts després el tren arrenca i arriba, finalment, a Arenys de Mar a les dotze i vuit.

«El client sap que venia en tren i ja m’ha dit que per un quart d’hora no m’amoïni». Missió acomplerta, doncs. Bé, no. A les quatre de la tarda tocarà la tornada. Acabarà arribant a un quart de nou del vespre a Vila-seca, deu minuts a peu i ja serà a casa. Ha fet bé de deixar el sopar fet. Abans de les nou podran entaular-se amb la seva filla, que té onze anys. I recordar que quan la Clàudia va néixer, les quatre hores i escaig de viatge per sentit que ha fet avui n’eren poc més de dues.

No són només les obres del moment. El retrocés dels darrers deu o vint anys té molts altres motius. Des d’històrics, relatius als orígens del tren a Catalunya, com també de gestió actual i passada. D’errors polítics garrafals, però no només. I que requereixen posar fil a l’agulla de seguit per sortir del laberint al més aviat possible. I també perquè el tren, en el futur, no torni a caure en el mateix parany.

M’acompanyeu en el viatge?





BLOC 1
D’ON VENIM?















El naixement del ferrocarril a Catalunya: on érem fa 150 anys?

Una de les primeres qüestions que ens permeten entendre, almenys en part, com hem arribat a la situació actual, amb una xarxa ferroviària que fa curt, radica en l’origen del que coneixem com a xarxa de Rodalies i Regionals de Catalunya. Gairebé tota es basa en un entramat que va créixer com l’escuma entre el 1848 i el 1881. En aquest lapse de poc més de trenta anys, ja fa un segle i mig, es van construir la majoria de les línies de tren actuals. Un procés que no es va dur a terme ni per iniciativa de l’Estat espanyol ni tampoc seguint cap planificació pública que generés un sistema entrellaçat i racional. Ans al contrari. A Catalunya tots els projectes van respondre als interessos particulars d’empresaris del país.

Cadascun d’ells buscava un objectiu econòmic concret, i d’entrada sense que la prioritat fos el transport de viatgers. En aquella època, gairebé tothom treballava al poble o ciutat on vivia i la majoria de catalans amb prou feines sortien de la seva comarca durant tota la vida. Així doncs, per què tanta expansió en tan poc temps? Bàsicament per la voluntat d’augmentar el volum de negoci fent arribar a més clients el producte que tenia cadascú. Des del transport de carbó, de minerals, passant pel menjar i fins a productes manufacturats com els teixits i els brodats. Els beneficis del ferrocarril, que havia nascut al Regne Unit feia poques dècades, eren àmpliament coneguts a través de la premsa i dels contactes empresarials per mar, i es feia veure especialment perquè podia multiplicar per deu tant la velocitat de transport com la capacitat de càrrega de mercaderies d’aquell moment.

Va començar així una cursa en paral·lel de diversos projectes ferroviaris, a partir de l’obertura l’any 1830 de la primera línia de tren entre ciutats, la Liverpool-Manchester, impulsada per George Stephenson. A Catalunya i en el conjunt de la península Ibèrica, la primera va ser la línia del Maresme, amb la inauguració del servei entre Barcelona i Mataró el 28 d’octubre de 1848. La línia recorria el Baix Maresme exactament pel mateix traçat que ara. Els seus impulsors van triar de construir-la damunt de la platja per reduir-ne els costos. Era més òptim tant des del punt de vista dels condicionants geogràfics com econòmics. D’una banda, només calia fer un túnel per salvar el turó de Montgat, un pont de certa entitat per superar el riu Besòs i d’altres de molt menors per travessar rieres. I de l’altra, si el tren passava arran de mar, la major part d’aquells terrenys no tenien propietari i, per tant, no calia pagar res per expropiar-los.

Si bé de seguida va centrar-se en el transport de viatgers, l’objectiu inicial dels promotors era facilitar el transport fins a Barcelona d’allò que es fabricava a les indústries tèxtils de Mataró i del que es conreava als pobles, com taronges i patates; o el que s’hi pescava, com ara la tonyina a Vilassar de Mar. Això, a més de l’aspiració d’aprofitar el traçat per seguir enfilant cap al nord i connectar amb els ferrocarrils que al sud de França estava impulsant la Companyia de Midi. Neix així, doncs, l’embrió i la base del que és l’actual línia R1 de Rodalies. I tot veient que es converteix en el fenomen de l’any a Barcelona, en una mena d’atracció per a la burgesia, dispara encara més l’interès d’altres empresaris per estendre carrils cap a casa seva.

Només sis anys després de la inauguració de la Barcelona-Mataró, el 1854, veuen la llum dues línies bàsiques més: la Barcelona-Granollers i la Barcelona-Molins de Rei. La primera, liderada per Manuel Girona, tenia com a aspiració principal connectar amb França, i per això buscava fer-ho per la via més directa: aprofitar la plana del Vallès i passar pels peus del Montseny per arribar a Girona, sense les complicacions de l’orografia costanera. Una connexió que els impulsors veien com una gran oportunitat per transportar menjar i altres productes cap a Europa, i no només cap a les costes, que és el que havien permès fins aleshores els vaixells. Pel que fa a la línia de Molins, buscava connectar el Penedès per poder donar sortida a tots els productes vinculats al món del vi, tant cap a Barcelona primer, com també cap al País Valencià, a continuació. La de Molins, a més, va ser pionera perquè va ser construïda amb dues vies pràcticament d’inici, només un any després d’obrir.

El 1855, el tren també arribava a Sabadell a través de Montcada i Reixac i Cerdanyola del Vallès. L’R4 Nord actual era l’aposta d’uns altres empresaris amb el suport de la Societat Catalana General de Crèdit per connectar amb Lleida i l’Aragó, i arribar fins a Saragossa, on ja s’estenien vies cap a Madrid. Un any després de Sabadell, ja es podia anar fins a Terrassa. I en només tres anys més es va construir el traçat de Terrassa a Manresa, l’obra de més dificultat tècnica que s’havia fet fins llavors a tota la Península per la complexitat orogràfica del tram de Terrassa a Olesa i Monistrol de Montserrat. Però és que, en qüestió de pocs mesos més, ja l’any 1860, es van enllestir els altres dos trams de la línia fins a l’Aragó: de Manresa a Lleida (per Calaf), i de Lleida a Saragossa (per Montsó). La importància de connectar amb el centre de la Península no era pas per promoure els viatges entre Barcelona i Madrid, sinó per facilitar el transport de les matèries primeres que Catalunya necessitava en aquell moment. Especialment en l’àmbit de l’alimentació, per poder abastir el creixement ingent de la capital. Sobretot per fer-hi arribar el cereal que es cultivava a l’Aragó i a Castella.

Ja fos per donar resposta a necessitats bàsiques o bé a interessos comercials, la construcció de trens havia agafat velocitat de creuer. I ho feia tant cap al centre peninsular com cap a França. El 1862, Girona i Barcelona quedaven connectades, tant per la costa del Maresme com per l’interior via Granollers; el 1865 la unió era entre la capital i Tarragona a través del Penedès; el 1867 ja es podia anar de Barcelona a València passant per Tortosa.

Després dels pioners, durant la dècada següent es van anar ampliant les diverses línies principals i van sorgir-ne d’altres que, sense arribar a Barcelona, feien correspondència amb la xarxa incipient i començaven a crear sinergies. És el cas del tren a Vic o del de Caldes de Montbui, que començaven a Granollers i Mollet, respectivament. Allí connectaven amb la línia principal de Barcelona cap a França, que el 1878 va arribar fins a Portbou. Aquest darrer tram, de Girona a la frontera, sí que va tenir finançament públic, i n’és una de les poques excepcions a Catalunya. La línia de Vic va seguir amunt fins a Ripoll i Sant Joan de les Abadesses el 1880, amb l’objectiu de transportar el carbó de les mines d’Ogassa i Surroca, al Ripollès, per abastir les indústries de Barcelona.

La darrera dècada de gran expansió va ser la del 1880. Només quedava una gran línia de les actuals per construir: la del Garraf. Veient l’èxit del ferrocarril pel Penedès, empresaris de Vilanova i la Geltrú van demanar permís per connectar-se en tren amb Barcelona i fer competència a la línia de Vilafranca. Accedir fins a Sitges i Vilanova en línia recta des de Barcelona va implicar una altra obra de gran complexitat: perforar tot el massís del Garraf. Van haver de construir fins a quinze túnels i desenes de ponts (alguns en part damunt del mar) per superar les parets escarpades que hi ha entre Castelldefels i Sitges. La connexió fins a Vilanova va quedar enllestida a finals del 1881, i connectada amb Tarragona i Valls el 1883.

Arribats aquí, la fotografia ferroviària catalana de fa tot just 140 anys, el 1886, és la que veiem al mapa de la pàgina següent.

Si elidim només la línia d’alta velocitat (LAV) que creua tot Catalunya, la coincidència gairebé absoluta amb la xarxa convencional actual és molt simptomàtica. Els desplaçaments en tren que podien fer els habitants de Catalunya fa un segle i mig són gairebé calcats als dels usuaris de Rodalies i Regionals actuals. Evidentment, aleshores hi havia molts menys combois i la majoria eren força més lents, però l’abast territorial era gairebé el mateix, al capdavall. I aquest detall és important per entendre que la xarxa actual s’assenta sobre els mateixos traçats que es van projectar i executar fa gairebé un segle i mig. Amb els anys s’han desdoblat i electrificat moltes de les vies, però no s’han fet variants destacables dels traçats originals ni cap gran eix nou.

[image: Mapa en blanc i negre de la xarxa ferroviària de Catalunya l'any 1886, amb línies ferroviàries connectant capitals regionals i altres poblacions.]
Hi ha, això sí, algunes diferències que hi podem observar. D’entrada, el 1886 faltaven per completar dos eixos de sortida de Catalunya. La línia de Reus a Casp i Saragossa, que estaria operativa el 1892; i el transpirinenc català, l’R3, que va arribar a Puigcerdà el 1922, després d’una obra de gran dificultat per travessar la serralada per sota de la collada de Toses. Finalment, va connectar amb la xarxa francesa a la Tor de Querol el 1929.

A l’àrea de Barcelona, fa 140 anys ja estava feta la connexió pel carrer Aragó (que ara és el túnel de passeig de Gràcia), però faltava el traçat per l’Arc de Triomf i la plaça de Catalunya, que arribaria al centre de la capital el 1932. Per contra, hi havia trens que ja no existeixen. El principal, el de Mollet a Caldes de Montbui, que va desaparèixer després de la Guerra Civil Espanyola. Tampoc no hi és la línia de via estreta que des de Manresa enfilava cap al Berguedà, i que el 1886 arribava a Puig-reig.

L’entramat en conjunt demostra que la infraestructura que en va acabar sorgint no era cap desastre. De fet, en destaca especialment la composició en forma de vuit posat en horitzontal a la part central del país, amb dues connexions des de Barcelona cap a Girona i Tarragona que s’uneixen a poca distància abans d’arribar a les ciutats respectives i que permeten tenir una via alternativa de connexió per fer-hi passar trens en cas que pugui fer falta. Ara bé, això no treu la insuficiència d’unes vies que es van enllestir fa més de 150 anys, quan la mobilitat era irrisòria i la població catalana era de prop d’1,8 milions d’habitants, poc més d’una cinquena part dels més de vuit milions actuals.





L’expansió del tren: una relació complicada amb Espanya

La construcció de les línies va anar a càrrec dels impulsors privats, gairebé sempre acompanyats d’inversors britànics que van aportar-hi diners i també els coneixements constructius del Regne Unit. L’Estat només n’autoritzava la construcció a través de Reials Ordres, però aquí acabava la col·laboració.

El cas més paradigmàtic és el projecte pioner. Els impulsors del tren entre Barcelona i Mataró van suar tinta per poder fer-lo arribar a la capital. L’exèrcit espanyol s’hi va oposar fermament perquè en aquella època la ciutat seguia tancada per les muralles, i eren habituals les accions violentes o fins i tot algun bombardeig contra la població cada cop que es revoltava. El cas més sonat de l’època va ser el 1842, amb l’atac aeri durant la regència del general Espartero en què es van llançar més de mil projectils. Hi van morir entre vint i trenta persones.

En aquest context de tensions, les negociacions van ser un xoc absolut amb el Ministeri de la Guerra, tant per trencar el braç marítim de la muralla per fer-hi passar el tren, com per construir l’estació de Barcelona, a prop de la plaça militar de la Ciutadella. Va tocar negociar i claudicar en diversos punts. L’estació la van poder construir dins de muralla, al costat de l’estació de França actual, però amb unes dimensions de mínims per no obstruir la visió ni l’angle de tir cap a la ciutat. Els tallers van haver de fer-los a Mataró per ordre militar i, després d’un estira-i-arronsa, l’exèrcit va validar fer un forat a la muralla per estendre-hi la via, amb la condició que s’hi instal·lés un reixat per tancar el perímetre quan no hi passaven trens. És a dir, des que es feia fosc i fins al matí següent.

L’actitud i el tracte econòmic contrasten amb les facilitats que el Regne d’Espanya va posar per construir la primera línia ferroviària de Madrid i segona de la Península. D’entrada, va rebre l’aval del Banco de San Fernando, el precursor de l’actual Banc d’Espanya. A això es va sumar que el marquès de Salamanca, José María de Salamanca y Mayol, va patrocinar l’obra poc abans de convertir-se en ministre d’Hisenda el 1847. I entre els inversors s’hi va afegir també el cunyat de la reina regent, el comte de Retamoso, Juan Antonio Muñoz y Funes. La mateixa reina Isabel II va cedir terrenys de la finca del Palacio Real de Aranjuez per fer-hi arribar el ferrocarril.

Malgrat tot, aquest traçat no va aconseguir veure la llum fins al 1851, tres anys després que el projecte del Maresme ja fos una realitat. Això sí, l’acte d’inauguració del tren de Madrid a Aranjuez va comptar amb la plana major de la monarquia i el govern espanyol de l’època. Tres anys abans, l’estrena del Barcelona-Mataró va ser tota una celebració als pobles i les ciutats del recorregut, però els càrrecs més alts que hi van assistir van ser els alcaldes i els empresaris del territori.

Si el mapa ferroviari de finals del segle XIX ens és molt familiar, l’evolució de les dècades següents pot deixar-nos un mal regust de boca. El ferrocarril va seguir creixent amb línies que buscaven connectar, fent servir trens de via més estreta (per tant, més petits), moltes comarques més aïllades geogràficament amb la xarxa que ja existia. Com hem mencionat, van ser pioners d’aquests ferrocarrils anomenats també «econòmics» (perquè eren molt més barats de fer) el Calderí i el Ferrocarril de Manresa a Berga, que va arribar a Olvan el 1887. El mateix any es va posar en servei la línia de Reus a Salou. I a les comarques gironines van sorgir diverses iniciatives ferroviàries: de Palamós i Palafrugell a Girona i Banyoles, de Sant Feliu de Guíxols a Girona i una amb un cert misticisme, la línia d’Olot a Girona. El 1911 sumaven 145 quilòmetres. Va passar el mateix a la Catalunya Central, a Ponent i al sud del país, amb línies com la de Martorell a Igualada o el carrilet de Mollerussa a Balaguer.

El darrer boom ferroviari va arribar entre el 1910 i el 1930, amb l’expansió del que a dia d’avui són els Ferrocarrils de la Generalitat. D’una banda, la companyia privada dels Ferrocarrils Catalans va obrir el 1912 la línia de Martorell a Barcelona, que connectava així el ramal d’Igualada amb la capital. I de l’altra, aquell mateix any l’empresari nord-americà Frederick Stark Pearson, de bracet amb l’enginyer barceloní Carles Emili Montañès, constituïa l’empresa Ferrocarrils de Catalunya, que construiria les línies de Barcelona a Terrassa (1919) i Sabadell (1925) per Collserola i Sant Cugat del Vallès. Durant aquells anys, els Ferrocarrils Catalans van enllestir també la connexió de Martorell a Manresa per Monistrol (1922-1924) i la línia de Manresa a Súria (1924). La darrera línia que va néixer abans dels anys convulsos de la Guerra Civil Espanyola va ser el cremallera de Núria, una altra obra de gran complexitat i amb tracció elèctrica des que va obrir el 22 de març de 1931.

Així doncs, el mapa del ferrocarril durant la Segona República ens dibuixa una amplitud ferroviària més gran i amb més capil·laritat que l’actual, però amb un dèficit important d’ordenació i de malla. Les autoritats de l’època n’eren conscients i alguns dels estudis i projectes que no van acabar veient la llum haurien resolt mancances que es van allargar molts anys, i fins i tot algunes que encara no s’han desllorigat.





La Catalunya republicana i la primera planificació de Rodalies

La necessitat de posar ordre al garbuix de línies de tren de Barcelona no és nova. L’Ajuntament de la capital va fer un primer pla exhaustiu per tractar aquesta problemàtica, i també per augmentar la capacitat de la xarxa de trens, gairebé fa un segle: l’any 1933. El document portava per nom Pla d’enllaços ferroviaris de Barcelona, i buscava reconfigurar l’extensa i desorganitzada trama de línies que accedien i sortien de Barcelona, en molts casos sense nexes entre elles. Hi havia bones comunicacions per a l’època, però no pas una xarxa coherent.

El treball exhaustiu, que va dirigir l’Ajuntament de Barcelona amb la col·laboració de la resta d’administracions i de les empreses ferroviàries implicades (en aquell moment tot el ferrocarril era encara en mans privades), ja avançava molts plans que es farien realitat dècades més endavant i d’altres que acabarien en un calaix..., tot i que serien de molta utilitat a dia d’avui. Entre d’altres, preveia el soterrament de totes les línies aprofitant la nova tecnologia de l’electrificació dels trens, plantejava construir diverses estacions de gran capacitat a Sants, a la Torrassa, també entre la plaça de les Glòries i l’Arc de Triomf, així com a tocar de les actuals estacions del Clot i de Fabra i Puig. A banda, posava sobre el paper la connexió entre la plaça de Catalunya i Sants, o entre la Sagrera i Sant Adrià de Besòs: dues obres que acabarien obrint-se al públic als anys setanta i vuitanta.

I fora de la capital, formulava noves línies, com ara una connexió directa entre la Sagrera, Santa Coloma de Gramenet, el centre de Badalona i Montgat, on s’uniria a la línia del Maresme ja existent. També apostava per fer un desdoblament de la línia de tren del Garraf entre Barcelona i Castelldefels amb dos traçats diferents: l’actual, que ja existia, a prop del centre de les poblacions; però també un altre per la costa, per l’actual zona d’urbanitzacions que hi ha vora mar entre el Prat de Llobregat, Gavà i fins a Castelldefels. Es volia impulsar així aquell tram de costa per destinar-lo a l’oci, l’esport i com a platja d’accés ràpid des de Barcelona, a més de connectar l’aeroport. El pla prioritzava una nova infraestructura ferroviària al Delta del Llobregat i al Barcelonès Nord en base a l’augment demogràfic que havien experimentat entre el 1900 i el 1930. En tots dos casos, la població d’aquestes àrees s’havia triplicat. En el primer, de 6.000 a 15.000 habitants, i a la zona de Badalona, Santa Coloma de Gramenet, Tiana i Montgat s’havia passat de 22.000 a 61.000 habitants.

L’esclat de la Guerra Civil Espanyola i l’arribada de la dictadura feixista del general Franco ho van enviar tot en orris. Dècades després es recuperaria algun dels projectes dins de la ciutat de Barcelona, però de les grans propostes de vertebració no se’n va tornar a parlar. Una mostra d’això és que el tren no ha arribat a Santa Coloma de Gramenet. Sí que ho va fer el metro, però va caldre esperar fins a la democràcia. Cinquanta anys després del pla en qüestió, l’any 1983, s’hi va estrenar una primera estació terminal. Un segle després, aquella continuació cap al Maresme continua sense existir.

[image: Mapa històric en blanc i negre dels enllaços ferroviaris de Barcelona, mostrant línies existents i projectades entre Castelledefels i Floncat, amb traçats i noms de localitats.]




Guerra, postguerra i una data amb un honor dubtós

La Guerra Civil Espanyola envia a rodar molts projectes arreu de Catalunya. De fet, no només engega a dida qualsevol ordenació, sinó que la xarxa deixa de créixer i fins i tot comença a fer passos enrere.

Després del conflicte bèl·lic, van arribar les últimes línies ferroviàries, construïdes ja sota el paraigua de Renfe (l’anomenada Red Nacional de Ferrocarriles Españoles). L’empresa la va crear el franquisme el 1941 amb l’objectiu de gestionar tots els trens d’ample ibèric a través d’una nacionalització forçosa però necessària, perquè moltes companyies havien fet fallida. La majoria de vies estaven ben desgastades, i la crisi econòmica primer i la guerra després van fer impossible renovar-les. Així, el ferrocarril passa en bona mesura a mans públiques. Un canvi a priori en positiu, perquè durant les dècades anteriors s’havia estès la tesi que una part dels problemes ferroviaris eren conseqüència de la manca de control públic.

En tot cas, l’empresa estatal acabada de néixer no va plantejar cap gran revolució. Només va recuperar els serveis truncats per la guerra i va enllestir línies que havien quedat a mig fer. És el que passa el mateix 1941 amb l’estrena del tram català del ferrocarril de la Val de Zafán, una línia que connectava Tortosa amb el sud de Saragossa a través de la Terra Alta i el Matarranya. De fet, la part catalana del traçat la van executar en bona part els presoners del bàndol republicà. L’última línia que es va enllestir les dècades següents va ser el tren de Lleida a la Pobla de Segur, l’any 1951. El projecte inicial pretenia creuar el Pirineu pel Pallars, però la situació econòmica nefasta de la postguerra ho va convertir en un miratge.

De fet, en comptes de construir, es va començar a desconstruir, amb el tancament continu de línies (sobretot les de via estreta, que seguien en mans privades) que havien quedat molt malmeses i sense recursos. I això, en un context d’expansió de l’automòbil. Per tot plegat, l’any 1950 té el dubtós honor de ser el moment en què la xarxa ferroviària convencional va assolir el màxim de quilòmetres de la seva història. Amb càlculs aproximats, van ser una mica més de 1.770 quilòmetres de vies, entre la xarxa de via ampla i tots els ferrocarrils de via estreta que es van construir entre el 1880 i el 1931. Tot plegat tenia l’aspecte que es pot veure al mapa del 1950 (p. 38).

El 1950 s’estava acabant de construir la línia de Lleida a la Pobla de Segur, i encara no havia començat l’allau de tancaments per fallida econòmica de moltes línies. El mapa mostra una Catalunya molt més ben connectada pel ferrocarril que no pas ara. Comarques senceres que disposaven de tren i que ara ja no en tenen en cap punt. És el cas del Baix Empordà, la Garrotxa, el Pla de l’Estany, el Berguedà i la Terra Alta. Però també d’altres que han perdut part de les connexions que tenien fa setanta-cinc anys: el Baix Ebre, el Montsià, el Ripollès, el Baix Camp, el Tarragonès, el Bages, la Selva, el Gironès, la Noguera i el Pla d’Urgell. I fins i tot algunes que, tot i no haver perdut línies, tenen menys accés al ferrocarril amb el tancament d’estacions. És el cas, per exemple, del Segrià, on els trens passen de llarg poblacions com Raimat o Almacelles.

Del 1950 al 2026, Catalunya ha passat de poc més de tres milions d’habitants a més de vuit milions, però la Terra Alta ha baixat de 18.000 habitants a menys de 12.000. El Ripollès, de 30.000 a 25.000. I comarques com el Berguedà o la Noguera tenen a dia d’avui els mateixos habitants que fa setanta-cinc anys. 41.000 la primera, 39.000 la segona. Mateixa població, tot i que més envellida. La desaparició del tren n’és en part la causa. Moltes de les línies desaparegudes o escapçades estaven lligades a indústries que van abaixar la persiana. I, a la vegada, han suposat un retrocés clau en les comunicacions i en la mobilitat, que les últimes dècades ha agafat un caràcter essencial.

Per entendre la magnitud dels tancaments, del 1951 fins a l’actualitat, Catalunya ha perdut més de quatre-cents quilòmetres de vies de tren convencional. Ni tan sols ho compensa la despesa ingent en l’alta velocitat. Els quilòmetres oberts de LAV a Catalunya, de Lleida al Camp de Tarragona, Barcelona, Girona i Figueres, sumen prop de tres-cents cinquanta quilòmetres. La pèrdua de capil·laritat no és només un problema per als municipis o les comarques que ja no tenen tren, sinó per a la mateixa xarxa. Perquè tenir menys línies alternatives també és un problema quan hi ha incidències o quan hi ha obres, ja que no es disposa d’altres vies per on fer passar els combois o per on desviar els usuaris amb transbordaments.

[image: Mapa en blanc i negre de la xarxa ferroviària de Catalunya el 1950, amb línies d’ample ibèric i via estreta, capitals regionals i ciutats connectades.]
[image: Mapa en blanc i negre de la xarxa ferroviària planificada a Catalunya per al 2026, amb línies d'alta velocitat, ample ibèric i via estreta, capitals regionals i finals de línia.]




Un estat en contra del tren: del franquisme al «cerrojazo» en democràcia

La clausura de línies i més línies de tren entre el 1950 i finals dels setanta va ser fruit bàsicament de dos factors. D’una banda, la fallida econòmica de la majoria de companyies de via estreta, que continuaven en mans dels propietaris originals però amb una penúria econòmica cada vegada més gran. Queien els ingressos i això feia impossible canviar la infraestructura i els combois envellits. Les pèrdues econòmiques van portar moltes companyies a demanar una rescissió de la concessió, i això va implicar que aquests trens passessin a mans de l’Estat, que va crear una empresa per fer front a l’allau d’encomandes. Així va néixer FEVE (Ferrocarriles Españoles de Vía Estrecha), amb una amalgama de línies gairebé impossible de gestionar perquè totes tenien característiques tècniques i combois diferents, i fins i tot amples de via dispars: de 750 mm, de 915 mm i l’ample mètric més habitual. De facto, a través de FEVE, l’Estat va clausurar pocs anys després les línies que havia rebut.

A banda, hi havia la xarxa de via ampla, que havia passat a mans públiques amb la nacionalització del 1941. Ara bé, això no les va salvar íntegrament. De fet, el segon factor va ser que Renfe mateix va optar per eliminar vies davant de les crisis successives. L’auge de l’automòbil, que va provocar la dictadura mateixa amb l’expansió de les carreteres, en va ser determinant. Molta població veia en el cotxe un espai de llibertat i autonomia en el marc d’un règim profundament autocràtic, i aquest impuls va suposar també un maldecap per a Franco.

La situació d’extrema debilitat econòmica que va obligar el règim a buscar finançament a l’exterior també va ser crucial. L’any 1962 l’equip del Banc Mundial desplaçat a Espanya va fer un informe en què recollia una sèrie de recomanacions per modernitzar l’economia, que també implicaven que la dictadura havia de seguir unes directrius si volia rebre els préstecs econòmics que necessitava. D’entre les recomanacions de l’informe, en destacava la paralització de tota construcció de noves línies ferroviàries, clausurar les més deficitàries i reorientar els diners a actualitzar i reforçar les línies principals existents. En aquell moment, a l’Estat espanyol, prop de 1.200 quilòmetres de vies ja estaven en construcció, alguns amb els túnels i els viaductes acabats. Tot i així, no van arribar a obrir mai, i línies com la de Tortosa a l’Aragó van tancar per aquest motiu.

Tanmateix, no tot van ser ombres durant la crisi ferroviària que es va estendre des dels anys cinquanta fins als vuitanta del segle passat. Com marcava el Banc Mundial, la xarxa principal va rebre un impuls que seria bàsic per poder posar en marxa Rodalies als anys noranta. No ampliant-la, però sí renovant-la perquè tingués més capacitat. Renfe va prioritzar l’electrificació i la duplicació de vies de les línies estratègiques, que a Catalunya n’eren la majoria tant pel fet de ser connexions internacionals, com per la importància demogràfica de l’àrea de Barcelona. I també va voler presumir del primer tren de la Península, el Barcelona-Mataró. El franquisme va impulsar-ne l’electrificació per demostrar capacitat de progrés. Espanya havia perdut les colònies d’ultramar i amb elles la línia ferroviària que considerava com la primera: la de l’Havana a Bejucal (a Cuba) del 1837, onze anys abans que s’inaugurés la via del Maresme. Calia gallejar, doncs, del que van impulsar diversos empresaris catalans (alguns d’ells indians), i coincidint amb el centenari de la línia, l’any 1948 hi van posar en marxa un seguit de trens que funcionaven amb electricitat.

No n’eren, però, els primers. Abans de la nacionalització franquista, la Companyia dels Camins de Ferro del Nord d’Espanya ja havia electrificat les seves dues grans línies a Catalunya: la de Barcelona a Terrassa i Manresa, i la línia de Vic, Ripoll, Sant Joan de les Abadesses i Puigcerdà. També eren elèctriques de naixement les línies del metro de Barcelona, la del Vallès dels Ferrocarrils de Catalunya i el cremallera de Núria.

El que sí que va passar després de l’electrificació de la Barcelona-Mataró és que aquest sistema es va estendre ràpidament. L’electrificació, sumada a la duplicació de vies que es va fer a línies com la del Penedès, la de Girona a França o la del Maresme fins a Arenys, també va ser clau per ampliar la capacitat de la xarxa en un moment en què va començar a incrementar-se la demanda per moure’s en tren en els trajectes del dia a dia, amb el creixement sobretot dels pobles i les ciutats de l’àrea metropolitana de Barcelona.

1967. LA PLANIFICACIÓ DE LA SAGRERA, LA SAGRADA FAMÍLIA DELS TRENS?

M’agafo precisament a l’informe del Banc Mundial que acabo de mencionar, i que demanava dedicar els (pocs) diners que hi havia disponibles a generar més fortalesa a les línies principals existents. La ciutat de Barcelona té un paper important en aquest punt, perquè la manca de connexió entre línies i la falta d’estacions que aglutinessin tots els serveis continuava sent una assignatura pendent. D’aquí, en sorgeix un nou pla d’ordenació després del projecte fallit del 1933.

La data clau és el 1967. Aquell any es planifica la xarxa ferroviària interior de Barcelona que és vigent avui dia. De fet, encara no s’ha enllestit, sis dècades després. El març d’aquell any tira endavant el Plan de Enlaces Ferroviarios de Barcelona, que en reordena les vies i marca la construcció immediata dels túnels en què es basa el servei. Era, de fet, una actualització del primer gran treball dissenyat durant la Catalunya republicana.

A finals dels anys seixanta, el país tenia quatre milions i mig d’habitants, i havia experimentat un creixement fort de la població i de la indústria arran de l’emigració espanyola cap a Catalunya i de la política del desarrollismo de la dictadura. Per fer front a aquest augment de les necessitats de mobilitat de persones i de mercaderies, s’idea un pla per enllaçar i soterrar les línies existents.

Amb aquest projecte es fa realitat la connexió entre les estacions de Plaça de Catalunya i Sants, i la construcció pròpiament dita de Sants com a gran terminal sud de Barcelona, que fins llavors era només un petit baixador. També es planifica la nova estació de la Sagrera com a gran terminal nord de passatgers. De fet, recalca que la capital s’ha de dotar de dues grans estacions, una a cada extrem, per poder gestionar el trànsit de Rodalies i de llarga distància amb eficàcia i eficiència. Seixanta anys després, l’estació de la Sagrera encara és a mig construir, amb els problemes que això suposa no ja per a la gestió de Rodalies, sinó també per als trens de llarga distància, la majoria dels quals han esdevingut d’alta velocitat.

Aquest mateix document també plantejava la construcció d’una nova estació soterrada a prop de l’actual baixador d’Arc de Triomf per substituir tant aquest baixador com l’estació del Nord, que no era d’autobusos sinó de trens, en aquella època. Una estació sota terra (amb el nom inicial de Vilanova perquè se situava a sota de l’avinguda amb aquest nom) que preveia fins a quatre vies i més llargues. L’estació es va construir, però no va arribar a veure mai la llum per als viatgers. Segons apunten diversos historiadors, això va passar arran d’un conflicte entre el govern espanyol i l’Ajuntament de Barcelona. En acabar les obres el 1974, el consistori franquista no veia amb bons ulls clausurar el baixador que ja existia, tot i que tenia moltes més limitacions.

Seguint amb el relat, després del pla del 1967 per organitzar el ferrocarril dins de Barcelona, Renfe elabora un altre document per tal d’augmentar la capacitat de la xarxa. El pla ferroviari del 1971 inclou la quadruplicació de vies que es fa entre Sants i el Prat de Llobregat per guanyar en capacitat i poder crear un servei directe fins a l’aeroport. Però també una altra proposta estrella que no ha arribat a materialitzar-se: la creació d’un tercer túnel de via convencional per creuar Barcelona i anticipar-se a la saturació dels existents. En aquell moment, només hi havia un túnel acabat. Faltava poc per enllestir el de Plaça de Catalunya a Sants, però l’anàlisi tècnica ja anticipava que en un futur caldria fer un

1982. PUNT FINAL?

